Stolné umývačky riadu majú spravidla dobré čistiace výsledky, no môžete im dopomôcť aj vy sami. Z riadu pred vložením do umývačky zoškriabte zvyšky jedla do odpadkového koša a vynechajte ručné oplachovanie pod tečúcou vodou. Ak je riad špinavší, zvoľte radšej program predumytie, pokiaľ ním vaša umývačka disponuje. Dôležité je riad vložiť do umývačky správne, aby sa dôkladne umyl z každej strany a niektorý väčší kus riadu nebránil v prúdení vody či čistiaceho prostriedku. Pri správnom vkladaní riadu do spotrebiča sú nápomocné košíky či priehradky na taniere, poháre, príbory a podobne. Nikdy sa nesnažte nasilu vložiť do spotrebiča viac riadu, než sa doň zmestí. Ak sú jednotlivé kusy na seba príliš natlačené, v priehlbinách ostane voda, ktorej sa v spotrebiči už nezbavíte. Výsledkom je potom mokrý a nedostatočne očistený riad. Za nedostatočnými výsledkami umývačky riadu sa často skrýva zle zvolený program. Ak nachádzate v umývačke nerozpustené zvyšky tabliet či prášku, nabudúce skúste namiesto rýchleho programu pri nízkej teplote zvoliť štandardný alebo intenzívny program. Nízka teplota vody v kombinácii s nevhodným čistiacim prostriedkom nedokáže riad účinne zbaviť mastnoty a ani niektorých nečistôt. Nebojte sa preto trocha experimentovať a pri ďalšom umývaní si nastavte program s teplotou vody nad 65 °C.\r